九天玄女
典籍記載

《全上古三代秦汉三国六朝文—全上古三代文》記載：
“玄女未詳，或天帝女，一即西王母。”
《史記》卷一引《龍魚河圖》：
「黃帝攝政，有蚩尤兄弟八十一人，並獸身人語，銅頭鐵額，食沙石子，造立兵仗刀戟大弩，威振天下，誅殺無道，不慈仁。萬民欲令黃帝行天子事，黃帝以仁義不能禁止蚩尤，乃仰天而歎。天遣玄女下，授黃帝兵信神符，制伏蚩尤，帝因使之主兵，以制八方。蚩尤沒後，天下復擾亂，黃帝遂畫蚩尤形像以威天下，天下咸謂蚩尤，不死，八方萬邦皆爲弭服。」
《雲笈七籤》卷一百〈軒轅本紀〉記載：
帝乃戰，未勝，歸太山之阿，慘然而寐。夢見西王母遣道人，披玄狐之衣，以符受帝曰：太一在前，天一在後，得之者勝，戰則克矣。帝覺而思之，未悉其意，即召風後告之。後曰：此天應也，戰必克矣！置壇祈之。帝依以設壇，稽首再拜，果得符，廣三寸，長一尺，青色，以血為文，即佩之。仰天嘆所未捷，以精思之，感天大霧，冥冥三日三夜。天降一婦人，人首鳥身，帝見稽首，再拜而伏。婦人曰：「吾玄女也，有疑問之。」帝曰：「蚩尤暴人殘物，小子欲萬戰萬勝也。」玄女教帝《三宮秘略五音權謀陰陽之術》」兵法謂玄女戰術也。衛公李靖用九天玄女法是也。又神符，黃帝之符也。《陰陽術》即《六壬太一遁甲運式法》也。玄女傳《陰符經》三百言，帝觀之十旬，討伏蚩尤。授帝《靈寶五符真文》及《兵信符》，帝服佩之，滅蚩尤。
《雲笈七籤》卷一百一十四〈九天玄女傳〉記載：
“九天玄女者，黃帝之師聖母元君弟子也。帝師不勝，蚩尤作大霧三日，內外皆迷。風後法斗機作大車，以杓指南，以正四方。帝用憂憤，齋於太山之下。王母遣使，披玄狐之裘，以符授帝曰：精思告天，必有太上之應。居數日，大霧，冥冥書晦。玄女降焉，乘丹鳳，御景雲，服九色彩翠之衣，集於帝前。帝再拜受命，玄女曰：吾以太上之教，有疑可問也。帝稽首曰：蚩尤暴橫，毒害蒸黎，四海嗷嗷，莫保性命。欲萬戰萬勝之術，與人除害，可乎？玄女即授帝六甲、六壬兵信之符，《靈寶五符》策使鬼神之書，制襖、通靈五明之印，五陰、五陽遁甲之式，太一、十精、四神勝負握機之圖，五岳、河圖策精之訣，九光、玉節、十絕、靈幡命魔之劍，霞冠火珮，龍戟霓旗，翠輦綠綍，虯驂虎騎，千花之蓋，八鸞之輿，羽龠、玄竿、虹旌、玉鉞神仙之物，五龍之印，九明之珠。九天之節以為兵信，五色之幡以辨五方。”
《墉城集仙錄》卷六記載：
“九天玄女者，黃帝之師，聖母元君弟子也。帝用憂憒，齋於太山之下，王母遣使披玄狐之衣以符授帝曰：「精思告天，必有太上之應。」居數日，大霧冥冥晝晦，玄女降焉，乘丹鳳，禦景雲，服九色彩翠之衣，集於帝前，帝再拜受命，玄女曰：「吾以太帝之教，有疑可問也。」帝稽首頓首曰：「蚩尤暴橫，毒害蒸黎，四海嗷嗷，莫保性命，欲萬戰萬勝之術，與人除害，可乎？」玄女即授六甲六壬兵信之符，靈寶五帝策使鬼神之書，制妖通靈五明之印，五陰五陽遁元之式，太一十精四神勝負握機之圖，五兵河圖策精之訣，復率諸侯，再戰蚩尤於冀州。”
《玄女兵法》記載：
“王母遣使者，披玄狐之裘，以符授帝，符廣三寸，長一尺，青瑩如玉，人首鳥身，謂帝曰：我九天玄女也。授帝以三宮五意陰陽之略，太乙遁甲六壬步斗之術，陰符之機，靈寶五符五勝之文，遂克蚩尤於中冀。”
《山海經．西山經》文曰：「有鳥焉，其狀如雄雞而人面」、「有鳥焉，其狀如梟，人面而一足」，《說文》曰：「黑而有赤色者為玄。」，狀似人頭烏鴉，後經道教增奉為先天女仙亦是法力高深之神鳥，傳授兵法助黃帝打敗蚩尤。且因製香業奉為守護神，九天玄女亦尊稱為香媽。在道教與台灣民間信仰中有人供奉。截至2016年6月台灣內政部宗教系統總計，台灣寺廟中共有43間主祭寺廟。
《黄帝太一八門逆順生死訣》記載：
「昔贞观二年八月，李靖将兵四十馀万与突厥战，夜至三更，九天玄女赐孤虚法与李靖，此法欲使时，背孤击虚，一女可敌十夫，其使六十甲子，凡行兵围棋暗敌赙，背孤击虚，百战百胜万无失一也。」
《太上無極九天紫府玄祖至尊法懺》中描述九天玄女为開玄之祖、諸仙諸佛諸聖之宗、掌道掌法掌教之主，還被賦予“大聖九天紫府大天尊”、“九天玄女真君大天尊”、“南宮紫府虛無淵默玄祖無上至尊”等尊號。
南宮紫府，無無上道。開化玄極，至真不壞。真空元始靈源，祖劫虛無體道。妙用難窮，實諸仙諸佛諸聖之宗；神機莫測，乃掌道掌法掌教之主。至靈至感，至聖至慈，德溥無量，浩劫救世，定亂闡法，能仁聖姥，九天玄女真君大天尊。
伏以上極無上，乃爲最上之尊；玄之又玄，斯號開玄之祖。自昔乾坤未闢之前，猶是混沌元苞之致，無氣無象，無色無名。當是時也，蓋有玄祖虛無而弗克究，妙化而不勝窮。狂瞽者疑爲誕，通明者信爲真。蓋陽七之靜始於坎，陰八之靜始於離。坎者陰也，非陰無以生陽，故玄祖先天地而素存。離者陽也，有陽斯以濟陰，故南宮號紫府而冶鍊。而於是乎化三淸，於是乎生四御，於是乎有九宸十華之目，五嶽四瀆之分。是蓋玄祖至尊，以氣化道，以道祖玄，而後始有天地，有人皇，於以生萬物也。
臣等伏聞造極曰聖，高垂詣聖之階；以聖配天，上極成天之祖。在三淸已麗高敻，而紫府更端本始。無上之上，極玄之玄。緬維玄祖至尊，結梵炁於太初之年，舒至精於太始之分。無而有，有而無，釋宗無以名空；實而虛，虛而實，儒踐實以成治。是爲道法之宗，益大玄元之統。
《徐仙真錄》（明·方文照所撰）將九天玄女稱為“九天道母無上帝后元君”，乃上帝的配偶神，在瑤臺殿上為群陰之宗，萬天之母；掌生成之籍，握生成之柄。並以保生、憫念衆生、救度世人為主，聖德無私，陰功不宰。
“九天道母無上帝后元君：聖位如前。恭聞三才肇判，立人道於天地之間。列聖分司，為帝后掌生成之籍。惟人為貴，所職猶尊。育魄煉形，始自注生於南極。彰善罰惡，次則分隸於天宮。仰惟三十六位之尊，實司萬億兆人之命。富貴貧賤有定，分於胚輝。壽夭短長，皆悉由於掌握。上領天曹之威命，下副世嗣之祈求。聰明富貴，必生於積善之家。夭賤卑徵，必報於積愆之後。鑑衡無隱，毫髮非私。但興一念皈依，必獲百神昭鑑。”
“九天道母帝后元君、靈濟仙妃，內侍仙衆，主持生籍，賴衍慶以保生。救度世人，願安民而濟世。釋罪愆於已注，保養育以無虞。爰竭精誠以修功德，仰祈慈蔭俯庇身田。伏愿九玄七祖往劫親緣，脫離冥途，超昇福地。注南宮之生籍，消北府之愆尤。錫以瑞桃，以衍三千之壽；賜之火棗，以延十紀之年。遠近親因均蒙庇右。醮主虔誠上香，貢茶，進酒，今當亞獻，丹忱無可獻。”
“九天道母無上帝后元君、靈濟仙妃，內侍仙衆。伏願瑤臺殿上，赦曩劫之過尤。忉利天中，錫今生之福祿。本枝百世，富貴多男。綿邈孫枝，廣聯族裔。保安寧而有慶，俾母子以無虞。萬邪不侵，百靈常衛。某等無任再三冒凟之至，虔誠稽首再拜。上香，貢茶，進酒，謹當奉獻。散花。舉道場衆等，人各運心，諷誦如法。”
“九天道母帝后元君、靈濟仙妃、預醮真宰。伏聞陰陽交遘，萬物成形。天地氤氳，群靈兆象。自一元而肇判，見二氣之攸分。雖道母為群陰之宗，而帝后乃萬天之母。握生成之柄，總嗣續之權。保命生，以保嬰兒。令驅瘟而允灾患，慈悲救苦。憫念衆生，誓願護民，流傳大汯。某等幸逢盛世，獲睹人倫，仰荷生成。曲垂陰佑，奉先天之妙道，濟下界之生民。凡殫夤奉之誠，必獲感通之德。某等爰投列款，恭薦惟馨。聖德無私，陰功不宰。”
《黄帝九鼎神丹经诀》卷之一記載：
“黄帝受还丹至道於玄女。玄女者，天女也。黄帝合而服之，遂以登仙。玄女告黄帝日：凡欲长生，而不得神丹金液，徒自苦耳。虽呼吸导引，吐故纳新，及服草木之药，可得延年，不兔於死也，服神丹令人神仙度世，与天地相毕，与日月同光，坐见万里，役使鬼神，举家升虚，无翼而飞，乘云驾龙，上下太清，漏刻之问，周游八极，不拘江河，不畏百毒。”
宋·李思聪集《洞渊集》将九天玄女和善使阴符的骊山老母混为一谈，书中记载：
“《阴符经》者，即玄女授黄帝三百言。上百言有神仙抱一之道，中百言有富国安民之法，下百言有强兵战胜之术。黄帝得之，而升云汉。阴者，暗也。符者，合也。天机暗合於事机，故曰：阴符也。”
《古文龍虎經註疏》記載：
註曰：“玄女演其序，戊己貴天符者（天符者，谓歲運与司天之氣同一氣也），玄女乃天地之精神，陰陽之靈氣，神無所不通，形無所不類，知萬物之情，曉眾變之狀，為道敖之主也。戊己乃和熙，大丹之根本，天符運動，則生戊己之精也。”疏曰：“玄女亦上古之神仙，為眾真之長。”
《道法會元》卷之四十三記載：
「师慈允(臣)所奏特赐行下合属攸司咸合照。应即与(某)释亡运之休囚会仙家之向坐所。求吉地早遇明师庶可逃不孝之愆得以遂送终之礼。次祈面奏皇天上帝，后土灵祇，转闻日月星辰，五星列曜，中天大圣北斗七元，诸天诸地，诸水诸山，九天玄女，太一元君，青鸟白鹤仙人，天罡淳风上仙，阴阳主宰，道德神仙，演法度人，承流袭庆历代宗师，密赐护持，曲垂济度。开显天星地曜，敕召土地山神，许以埋藏，协之吉兆。」
九天玄女又和斗姥元君混为一谈，《寶誥大全—九天玄女宝诰》記載：
“先天神女，上世仙姑，庄严妙相，位列九苍，功垂今古，德配阴阳，常现娑婆世界，得清净法身藏，圆道炁方壶峤岳，早登梵刹琅嬛，蒸沙煮石，普照群祥，灵通广大，应变无疆，掌造化枢机万物，雷霆号令命三湘，足踏金莲朝圣母，手持宝剑斩魔王，宏悲宏愿，至灵至显，九天崆府，蒸砂煮石，无极造化皇尊，玄女元君”
“先天神姥，上世仙姑，庄严妙相，常现娑婆世界，清净法身，早登梵刹琅嬛，玄都天界，系玉腰金，员峤方壶，蒸沙煮石，放无极之神光，普照群生，运玄元之道气，化成万物，功垂今古，德配乾坤，位列九天，掌造化之枢机，灵通三界，司雷霆之号令，慈悲广大，变化无穷，手持宝剑，斩魔王于斗垣之下，足踏金莲，朝皇母于瑶阙之中，宏慈宏愿，至显至灵，九天玄女无极元君”